S-250/2017

Mál þetta, sem þingfest var 19. júlí sl. og dómtekið 21. júlí sl., var höfðað með ákæru héraðssaksóknara, dagsettri 29. júní sl., á hendur H-x-x A-x-x v-e-x G-x-x W-x-x, fæddum 26.10.1969, hollenskum ríkisborgara,

„fyrir stórfellt fíkniefnalagabrot, með því að hafa, þriðjudaginn 23. maí 2017, staðið að innflutningi á samtals 1.990,45 g af kókaíni, sem hafði að meðaltali 86,5 % styrkleika, ætluðum til söludreifingar hér á landi í ágóðaskyni. Fíkniefnin flutti ákærði til Íslands með flugi FI-554 frá Brussel í Belgíu til Keflavíkurflugvallar, falin í ferðatösku sinni.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess krafist að framangreind fíkniefni, 1.990,45 g af kókaíni, sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana-og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Við fyrirtöku þann 21. júlí sl. var framhaldsákæra birt ákærða þar sem fram kom breyting á háttsemi ákærða í ákæru þannig að hann hafi flutt inn efnin í sinni ferðatösku og eiginkonu sinnar.

Við þingfestingu málsins óskaði ákærði eftir fresti til að kynna sér gögn málsins og ákæruna. Ákærði kom aftur fyrir dóminn 21. júlí sl. ásamt verjanda sínum og játaði skýlaust sök.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Játning ákærða er í samræmi við önnur gögn málsins. Krafðist ákærði vægustu refsingar er lög leyfa og að gæsluvarðhald er hann hefur sætt frá 24. maí sl. verði dregið frá refsingunni.

Verður ákærði sakfelldur fyrir þá háttsemi sem lýst er í ákæru en brot hans er í ákæru rétt fært til refsiákvæða. Ákærði hefur með háttsemi sinni unnið sér til refsingar. Ekki er vitað til að ákærði hafi áður verið gerð refsing sem gæti haft áhrif við ákvörðun refsingar nú.

Í matsgerð frá Rannsóknastofu í lyfja- og eiturefnafræði við Háskóla Íslands, sem liggur fyrir í málinu, segir að styrkur kókaíns í sýnum hafi annars vegar mælst 87% og hins vegar 86% Þá segir einnig í matsgerð frá sömu stofnun, að neyslustyrkleiki kókaíns hér á landi hafi ekki verið rannsakaður sérstaklega en vitað sé að neyslustyrkleiki fíkniefna geti verið breytilegur frá einu landi til annars, frá ári til árs og jafnvel milli borga í sama landi. Í útreikningum í matsgerðinni sé gengið út frá tölum um neyslustyrkleika kókaíns í Danmörku en hann hafi verið að meðaltali 37% á landsvísu á árinu 2015. Þá er bent á í matsgerðinni að mikill breytileiki hafi verið í neyslustyrkleika kókaíns í Danmörku frá aldamótum. Hæstur hafi hann verið 48% árið 2001 en lægstur 16% árið 2007. Þá segir enn fremur að úr 995,44 g af dufti, sem innihaldi að meðaltali 87% kókaín, sé samkvæmt framangreindum forsendum hægt að búa til 2.341 g af efni sem væri 37% að styrkleika og úr 995,1 g af dufti, sem innihaldi 86% styrkleika af kókaíni sé hægt að búa til 2.313 g af efni sem væri 37% að styrk.

Við mat á refsingu verður ofangreind matsgerð ekki lögð til grundvallar en rétt er að hafa hana til hliðsjónar um það magn sem hægt hefði verið að framleiða í götustyrkleika við sölu efnisins.

Við ákvörðun refsingar verður að líta til skýlausrar játningar ákærða fyrir dóminum. Með vísan til dómaframkvæmdar, m.a. dóms Hæstaréttar Íslands í máli nr. 209/2017, sem kveðinn var upp 11. maí sl., styrkleika efnanna, sem ákærði flutti til landsins, og þess sem að ofan er rakið þykir refsing ákærða hæfilega ákveðin fangelsi í þrjú ár. Ekki þykja skilyrði til að skilorðsbinda refsinguna. Gæsluvarðhald er ákærði sætti frá 24. maí sl. skal dragast frá refsingunni að fullri dagatölu.

Ákærði sæti upptöku á ofangreindum efnum eins og í dómsorði segir.

Sakarkostnaður er samkvæmt yfirliti 347.894 krónur sem ákærði verður dæmdar til að greiða. Þá verður ákærði dæmdur til að greiða þóknun skipaðs verjanda síns á rannsóknarstigi og fyrir dóminum D-kk-ef R-kk-ef hdl., 1.240.000 krónu að meðtöldum aksturskostnaði og virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-x-x A-x-x v-e-x G-x-x V-x-x, hollenskur ríkisborgari, skal sæta fangelsi í þrjú ár. Gæsluvarðhald er ákærði sætti frá 24. maí sl. skal koma til frádráttar refsingunni að fullri dagatölu.

Ákærði sæta upptöku á 1.990,45 g af kókaíni.

Ákærði greiði sakarkostnað, samtals 1.587.894 krónur, þar með talda þóknun skipaðs verjanda síns, D-kk-ef R-kk-ef hdl., 1.240.000 krónur, allt að meðtöldum virðisaukaskatti.

Á-kvk-nf G-kvk-nf